**POŽIADAVKY NA TALENTOVÉ SKÚŠKY**

**Pre školský rok 2024/2025**

**7649M učiteľstvo pre materské školy a vychovávateľstvo**

Hudobná výchova

***FORMA:*** ústna – individuálna

***ROZSAH:*** overovanie hudobných schopností

OBSAH:

1. **Spevácke schopnosti**
   * Zaspievať určenú pieseň zo zoznamu piesní, ktoré uchádzač/ka ovláda.
   * Rozlišovať výšku znejúcich tónov, zaspievať tón, ktorý zaznel na klavíri.
2. **Tonálne a rytmické cítenie**
   * Zaspievať určenú pieseň zo zoznamu piesní podľa vlastného výberu so sprievodom rytmického hudobného nástroja - Orffov inštrumentár, nástroj vedieť pomenovať.
   * Zopakovať hudobný motív správne melodicky a rytmicky.
   * Zopakovať rytmický model vytlieskaním.

Uchádzač/ka si so sebou prinesie vytlačený zoznam 10 ľudových a 10 detských piesní, ktoré vie zaspievať.

**Ovládanie hry na hudobnom nástroji nie je podmienkou.**

**Jazyková a literárna výchova**

***FORMA:*** ústna – individuálna

***ROZSAH:*** overovanie jazykových a dramatických schopností

OBSAH:

1. **Prednes naučeného textu** umeleckej literatúry pre deti a mládež (poézie alebo prózy) s využitím verbálnych a neverbálnych jazykových prostriedkov v rozsahu do 2 minút. **Uchádzač/ka si so sebou prinesie text určený na prednes.**
2. **Dramatizácia ľudovej alebo autorskej rozprávky do 3 minút s využitím bábok**

Bábky a rekvizity si uchádzač/ka prinesie so sebou. Text rozprávky, ktorý uchádzač/ka zdramatizuje s využitím bábok, nesmie byť totožný s textom na prednes.

1. **Práca so zadaným neznámym textom** s dôrazom na jazykový a literárny rozbor ukážky a kreatívne dokončenie textu.

**Telesná a športová výchova**

***FORMA:*** praktická – individuálna

***ROZSAH:*** úroveň pohybových schopností a stupeň zvládnutia pohybových zručností vychádzajúcich z učebných osnov telesnej výchovy pre 5. –9. ročník ZŠ

OBSAH:

* 1. **Pohybové schopnosti**
     + Rytmicko – pohybová zostava na hudbu podľa vlastného výberu v časovom limite 1 – 2 minút.
     + Využitie gymnastických prvkov v zostave (kotúľ, kotúľ vzad, kotúľ letmo, premet bokom) prípadne samostatne.
     + Využitie rôznych krokových variácií, koordinácia pohybu, estetická úroveň pohybu, vyjadrenie hudby pohybom.
  2. Skok do diaľky z miesta
  3. **Člnkový beh 10 x 5m**
  4. **Športové hry (uchádzač si vyberie jednu z možností)**
     + Basketbal – vedenie lopty (dribling), dvojtakt zakončený streľbou, streľba na kôš z miesta.
     + Volejbal – podanie zhora, obojručné odbíjanie lopty zhora, obojručné odbíjanie lopty zdola.

Uchádzač/ka si so sebou prinesie športové oblečenie (tričko, legíny alebo tepláky, športovú obuv do telocvične s nefarbiacou podrážkou) a vlastné CD alebo USB kľúč s hudbou!

**Výtvarná výchova**

***FORMA:*** praktická – individuálna

***ROZSAH:*** grafické alebo farebné riešenie, priestorová predstavivosť, kompozícia, kresliace alebo maliarske zručnosti uchádzača/čky

OBSAH:

1. **Ilustrácia rozprávky** na základe vylosovaného krátkeho úryvku – maľba vodovými alebo temperovými farbami, resp. kombinovaná technika s použitím vodových alebo temperových farieb, výkres formátu A3.
2. **Vyhotovenie 3D objektu z modelovacej hmoty** (plastelína). Vyhotovený objekt má byť odvodený z úryvku rozprávky, na ktorú uchádzač vyhotovil ilustráciu a mal by byť dôležitým prvkom deja, alebo ho dotvárať (napr. hlavná alebo vedľajšia postava, časť architektúry, zvieracia figúra, dekoratívny predmet, atď.) K vyhotoveniu modelu sú potrebné ďalšie pomôcky (nožnice, lepidlo, špajle, resp. modelovacie špachtle...)

Uchádzač/ka si so sebou prinesie všetky potrebné pomôcky na výtvarnú výchovu: výkres A3, farby, plastelínu, podložku, na ktorej bude 3D objekt modelovať, nožnice a ďalšie potrebné pomôcky. Škola neposkytuje žiadne pomôcky!